***** ΚΑΝΟΝΙΣΜΟΣ (ΕΟΚ) αριθ. 3618/89 ΤΗΣ ΕΠΙΤΡΟΠΗΣ της 1ης Δεκεμβρίου 1989 για την εφαρμογή του καθεστώτος του περιορισμού της εγγυήσεως στον τομέα του προβείου και αιγείου κρέατος για την περίοδο 1990 Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 3013/89 του Συμβουλίου της 25ης Σεπτεμβρίου 1989 περί κοινής οργανώσεως της αγοράς στον τομέα του προβείου και αιγείου κρέατος (1), και ιδίως το άρθρο 8 παράγραφος 3, Εκτιμώντας: ότι το άρθρο 8 του κανονισμού (ΕΟΚ) αριθ. 3013/89 καθιέρωσε ένα καθεστώς περιορισμού της εγγυήσεως που εφαρμόζεται για κάθε περίοδο εμπορίας· ότι οι παράγραφοι 1 και 3 του άρθρου 25 του εν λόγω κανονισμού προβλέπουν, στην περίπτωση κατά την οποία το Ηνωμένο Βασίλειο θα εφήρμοζε μεταβατικά το καθεστώς της μεταβλητής πριμοδοτήσεως, την ξεχωριστή εφαρμογή του καθεστώτος του περιορισμού της εγγυήσεως στη Μεγάλη Βρετανία αφενός και στο σύνολο των άλλων περιοχών αφετέρου· ότι εντούτοις, η παράγραφος 4 του ιδίου άρθρου προβλέπει ότι οι μειώσεις της βασικής τιμής που πραγματοποιούνται για τη Μεγάλη Βρετανία αφενός και για την υπόλοιπη Κοινότητα αφετέρου συγχωνεύονται προοδευτικά σε ενιαία μείωση ανάλογα με την πραγματική κατάργηση της μεταβλητής πριμοδοτήσεως κατά τη διάρκεια κάθε περιόδου· ότι οι λεπτομέρειες εφαρμογής του καθεστώτος αυτού καθορίστηκαν από τον κανονισμό (ΕΟΚ) αριθ. 1310/88 της Επιτροπής (2)· ότι για την περίοδο εμπορίας 1990, η εκτίμηση του ζωικού κεφαλαίου των προβάτων υπερβαίνει το μέγιστο εγγυημένο επίπεδο και οδηγεί στον καθορισμό συντελεστού μειώσεως· ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Προβάτων και Αιγών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Για την περίοδο εμπορίας 1990: α) ο συντελεστής που αναφέρεται στο άρθρο 8 παράγραφος 2 πρώτη περίπτωση του κανονισμού (ΕΟΚ) αριθ. 3013/89 καθορίστηκε ως εξής: - Μεγάλη Βρετανία: 12,0, - υπόλοιπη Κοινότητα: 7,0· β) λαμβάνοντας υπόψη την προσέγγιση που προβλέπεται στο άρθρο 25 παράγραφος 4 του κανονισμού (ΕΟΚ) αριθ. 3013/89, ο πραγματικά εφαρμοζόμενος συντελεστής καθορίζεται ως εξής: - Μεγάλη Βρετανία: 11,0 - υπόλοιπη Κοινότητα: 7,25· γ) τα εβδομαδιαία ποσά του κατευθυντηρίου επιπέδου καθορίζονται στο παράρτημα σύμφωνα με το άρθρο 25 παράγραφος 2 του κανονισμού (ΕΟΚ) αριθ. 3013/89. Άρθρο 2 Ο παρών κανονισμός αρχίζει να ισχύει την 1η Ιανουαρίου 1990. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 1 Δεκεμβρίου 1989.

[Source: multi_eurlex | Tokens: 2325]